Ir-Regolament tal-Kummissjoni (KE) Nru 2437/2000
tat-3 ta’ Novembru 2000
li jikkonċerna l-awtorizzazzjoni permanenti ta’ additivi u l-awtorizzazzjoni proviżorja għal additivi ġodda fil-għalf
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 li tirrigwarda l-additivi fil-għalf [1], kif l-aħħar emendata bir-Regolament tal-Kummissjoni (KE) Nru 1887/2000 [2], u b’mod partikolari l-Artikolu 3 tiegħu
Billi:
(1) Id-Direttiva 70/524/KEE tipprovdi illi l-additivi l-ġodda għandhom jiġu awtorizzati, filwaqt li jitqiesu l-avvanzi fil-għerf xjentifiku u tekniku.
(2) L-Artikolu 9d tad-Direttiva jipprovdi illi additiv tat-tip elenkat fil-Parti II ta’ l-Anness Ċ mad-Direttiva għandu jiġi awtorizzat, meta, wara valutazzjoni tad-dossier, ikunu sodisfatti l-kundizzjonijiet kollha stabbiliti fl-Artikolu 3a tad-Direttiva.
(3) L-Artikolu 9e tad-Direttiva jipprovdi illi additiv ta’ l-istess tip jista’ jiġi awtorizzat proviżorjament għall-perjodu taż-żmien sa erba’ snin meta, wara valutazzjoni tad-dossier riferit hawn fuq, jiġu sodisfatti l-kondizzjonijiet ta’ l-Artikolu 3a minn (b) sa (e) tad-Direttiva u jekk ikun raġjonevoli li jiġi assunt, fid-dawl tar-riżultati miksuba, illi l-kondizzjonijiet stabbiliti fl-Artikolu 3a(a) huma sodisfatti wkoll.
(4) L-istima tad-dossier issottomess juri illi t-tħejjija tal-mikro-organiżmu deskritta fl-Annessi I u II ma’ dan ir-Regolament tissodisfa l-kundizzjonijiet ta’ l-Artikolu 3a minn (b) sa (e) tad-Direttiva. B’żieda ma’ dan, tissodisfa l-kondizzjonijiet ta’ l-Artikolu 3a(a) meta wżati fejn għandhom x’jaqsmu l-ħnieżer żgħar.
(5) Huwa wkoll raġjonevoli li jiġi assunt, fid-dawl tar-riżultati disponibbli, li l-kondizzjonijijiet stabbiliti fl-Artikolu 3a(a) huma sodisfatti fejn għandu x’jaqsam l-użu ta’ l-istess tħejjija tal-mikro-orġanismu għall-kategoriji ta’ l-annimali elenkati fl-Anness II mar-Regolament.
(6) L-istima tad-dossier issottomess turi illi t-tħejjijiet ta’ l-enzimi deskritti fl-Anness III ma’ dan ir-Regolament jissodisfaw il-kondizzjonijiet għall-awtorizzazzjoni preliminari speċifikata fl-Artikolu 9e tad-Direttiva, meta wżati fejn għandhom x’jaqsmu l-kategoriji ta’ l-annimal, u skond id-dispożizzjonijiet l-oħra, speċifikati fl-Annessi III ma’ dan ir-Regolament.
(7) Id-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri sabiex jinkoraġġixxu t-titjib fis-sigurtà u s-saħħa tal-ħaddiema fuq il-post tax-xogħol [3] u d-direttivi individwali rilevanti tagħha, b’mod partikolari d-Direttiva tal-Kunsill 90/679/KEE [4] kif l-aħħar emendata bid-Direttiva tal-Kummissjoni 97/65/KE [5], dwar il-protezzjoni tal-ħaddiema mir-riskji li għandhom x’jaqsmu ma’ l-espożizzjoni għall-aġenti bijoloġiċi li jkunu qegħdin jadmu, japplikaw fis-sħiħ għall-użu u l-manipulazzjoni mill-ħaddiema ta’ l-additivi fil-għalf.
(8) Il-Kumitat Xjentifiku tan-Nutriment ta’ l-Annimali ta opinjoni favorevoli rigward in-nuqqas ta’ ħsara tat-tħejjijiet ta’ l-enzimi u tal-mikro-orġaniżmi u rigward l-effett favorevoli tat-tħejjija tal-mikro-organiżmi fuq il-ħnieżer iż-żgħar.
(9) Billi l-miżuri provduti f’dan ir-Regolament huma skond l-opinjoni tal-Kumitat Permanenti tal-Għalf,
ADOTTAT DAN IR-REGOLAMENT:
Artikolu 1
It-tħejjijiet li jappartjienu għall-grupp "mikro-organiżmi" elenkati fl-Annessi I u II mar-Regolament preżenti għandhom ikunu awtorizzati skond id-Direttiva 70/524/KEE bħala additivi fin-nutriment ta’ l-annimali skond il-kondizzjonijiet stabbiliti fl-Annessi msemmija.
Artikolu 2
It-tħejjijiet li jappartjienu għall-grupp "enzimi" elenkati fl-Anness III mar-Regolament preżemti għandhom ikunu awtorizzati skond id-Direttiva 70/524/KEE bħala additivi fin-nutriment ta’ l-annimali skond il-kundizzjonijiet stabbiliti fl-Anness imsemmi.
Artikolu 3
Dan ir-Regolament għandu jidħol fis-seħħ fil-20 jum li jiġi wara dak tal-pubblikazzjoni tiegħu fil-Ġurnal Uffiċċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta’ Novembru 2000.